એવું કહેવાય છે કે વડ એવા ટેટા. જોકે વડ છાંયડો આપે છે. એની વડવાઈ પર ઝૂલી શકાય છે. પણ ટેટા, મારા બેટા કોઈ કામનાં નથી હોતા. વાંદરા કદાચ ખાતાં હોય તો ભલું પૂછવું. આપણે એ જોવા ગયા નથી. ભવિષ્યમાં જોવા જવાનો વિચાર પણ નથી. પણ આધુનિક ‘વડ’વાઓ ટેટાને જલ્દી વડ બનાવવાની લાહ્યમાં સગ’વડ’ ન હોય, પર’વડ’તું ન હોય, તોયે ત્રે’વડ’ બહારનાં ખર્ચા કરી નાખે છે. વડ એવી આશા રાખતા હોય કે બદલામાં ટેટા ઘડપણમાં એમને કા’વડ’માં બેસાડીને કેસિનોની જાત્રા કરાવશે. પણ આજકાલના જનરેશન-એક્સ ટેટાઓ એક્સ-જનરેશનનાં ‘વડ’વાઓ પાસેથી હુન્નર, રીતભાત, ધીરજ શીખવાને બદલે ઉતાવળે વડ બનવાની હોડમાં પોતે જ બે’વડ’ વળી જાય છે. ટૂંકમાં કહીએ તો આજકાલની હાઈબ્રીડ પ્રોડક્ટ્સને પોતે ઓર્ગેનિક હોત તો કેવું, એ વસવસા સિવાય વારસામાં કશું નથી મળતું.